Oficialusis leidinys L 157 , 26/06/2003 p. 0072 - 0073



Tarybos bendrieji veiksmai 2003/473/BUSP 2003 m. birželio 25 d. dėl Europos Sąjungos prisidėjimo prie konflikto sprendimo proceso Gruzijoje/Pietų Osetijoje EUROPOS SĄJUNGOS TARYBA, atsižvelgdama į Europos Sąjungos sutartį, ypač į jos 14 straipsnį, kadangi: (1) 2001 m. vasario 26 d. Taryba pareiškė apie savo norą vaidinti aktyvesnį politinį vaidmenį Pietų Kaukaze ir ieškoti naujų būdų remti pastangas užkirsti kelią konfliktams ir juos spręsti šiame regione pirmiausia stiprinant bendradarbiavimą su Europos saugumo ir bendradarbiavimo organizacija (ESBO). (2) 2001 m. spalio 29 d. Taryba priėmė Bendruosius veiksmus 2001/759/BUSP [1] dėl Europos Sąjungos prisidėjimo prie konflikto sprendimo proceso Pietų Osetijoje. (3) ES įnašas pagal tuos bendruosius veiksmus vykdant ESBO misiją Gruzijoje buvo veiksmingas užtikrinant ESBO globojamų nuolatinių sekretoriatų Gruzijos ir Pietų Osetijos pusėms funkcionavimą ir sudarant palankias sąlygas Jungtinės kontrolės komisijos (JKK) ir Ekspertų grupės, kurios yra pagrindiniai konflikto sprendimo proceso instrumentai, susitikimams. (4) ES mano, kad jos pagalba sustiprino jos, taip pat ESBO vaidmens veiksmingumą sprendžiant konfliktą. (5) ESBO ir JKK pirmininkai paprašė ES toliau teikti pagalbą, o ES sutiko pasiūlyti papildomą finansinę pagalbą konflikto sureguliavimo procesui. (6) Komisija sutiko, kad jai būtų patikėtas šių bendrųjų veiksmų įgyvendinimas. (7) Komisija užtikrina atitinkamą ES įnašo į projektą matomumą, PRIĖMĖ ŠIUOS BENDRUOSIUS VEIKSMUS: 1 straipsnis 1. Europos Sąjunga padeda stiprinti konflikto sprendimo procesą Pietų Osetijoje. 2. Šiuo tikslu Europos Sąjunga suteikia ESBO įnašą finansuoti JKK ir Ekspertų grupės susitikimus, aprūpinti JKK globojamų konferencijų organizavimą ir JKK biuletenio leidybą. 2 straipsnis 1. Pagal šiuos bendruosius veiksmus teikiamos finansinės pagalbos išmokėjimas yra siejamas su sąlyga, kad per 12 mėnesių nuo finansinio susitarimo, sudarytino tarp Komisijos ir ESBO misijos Gruzijoje, pradžios būtų surengti ne mažiau kaip du JKK ir du Ekspertų grupės susitikimai. Ir Gruzijos, ir Pietų Osetijos pusė turėtų parodyti akivaizdžias pastangas siekti realios politinės pažangos perspektyviai ir taikiai sprendžiant savo nesutarimus. 2. Taryba patiki Komisijai šių bendrųjų veiksmų įgyvendinimą, kad būtų įvykdytas 1 straipsnio 2 dalyje nurodytas siekimas. Tuo tikslu Komisija su ESBO misija Ggruzijoje sudaro finansinį susitarimą dėl Europos Sąjungos įnašo, teikiamo kaip dotacija, naudojimo. 3. ESBO misija Gruzijoje yra atsakinga už misijos išlaidų apmokėjimą, JKK globojamų konferencijų organizavimą ir JKK biuletenio leidybą. Finansinis susitarimas numato, kad ESBO misija Gruzijoje užtikrina ES įnašo į projektą matomumą. 4. Komisija per savo atstovybę Tbilisyje palaiko glaudžius ryšius su ESBO misija Gruzijoje, kad stebėtų ir įvertintų eigą užtikrindama veiksmų sėkmę, taip pat teisingą dotacijos naudojimą 1 straipsnio 2 dalyje nustatytiems tikslams. 5. Apie šių bendrųjų veiksmų įgyvendinimą Komisija raštu atsiskaito Tarybai per pirmininkaujančią valstybę narę, kuriai padeda Tarybos Generalinis Sekretorius/BUSP Vyriausiasis įgaliotinis. Ši informacija visų pirma grindžiama reguliariais pranešimais, kuriuos pateikia ESBO misija Gruzijoje remiantis sutartiniais santykiais su Komisija, kaip numatyta 2 straipsnio 2 dalyje. 3 straipsnis 1. Orientacinė suma 1 straipsnio 2 dalyje nurodytiems tikslams yra 160000 eurų. 2. Šio straipsnio 1 dalyje nurodyta suma finansuojamų išlaidų valdymui taikomos Europos bendrijos procedūros ir taisyklės, taikomos Europos Bendrijų bendrajam biudžetui, išskyrus tai, kad bet koks išankstinis finansavimas nelieka Europos bendrijos nuosavybe. 4 straipsnis 1. Šie bendrieji veiksmai įsigalioja 2003 m. liepos 1 d. Jų galiojimas baigiasi 2004 m. birželio 30 d. 2. Šie bendrieji veiksmai peržiūrimi praėjus dešimt mėnesių nuo jų įsigaliojimo. 5 straipsnis Šie bendrieji veiksmai skelbiami Europos Sąjungos oficialiajame leidinyje. Priimta Briuselyje, 2003 m. birželio 25 d. Tarybos vardu Pirmininkas G. Papandreou [1] OL L 286, 2001 10 30, p. 4. --------------------------------------------------